РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

П Р О Т О К О Л   №1
от заседание на Гражданския съвет към ВСС
проведено на 14.01.2013 г.

Днес, 14.01.2013 г. (понеделник) от 10,00 часа, в залата за журналисти на Висшия съдебен съвет, ул. „Екзарх Йосиф” №12, се проведе първото заседание на Гражданския съвет към Висшия съдебен съвет. 

ПРЕДСТАВЛЯВАЩИЯТ ВСС ОТКРИ ЗАСЕДАНИЕТО НА ГРАЖДАНСКИЯ СЪВЕТ

ПРЕДС. СОНЯ НАЙДЕНОВА: Добър ден на всички. 
Определеният час за днешното първо заседание на Гражданския съвет към Висшия съдебен съвет вече настъпи. 
Позволете ми от името на ВСС и като негов представляващ да изкажа благодарността на членовете на съвета към всички организации и сдружения, които заявиха желание за участие в Гражданския съвет, отговарят на поставените предварително изисквания и, разбира се, представители, които присъстват днес на това първо заседание на Гражданския съвет. 
Предварително обявихме дневния ред на днешното първо заседание, който включва две точки. 
Точка 1 - Конституиране на Гражданския съвет. 
Точка 2 – Формиране на Работна група, която да изработи окончателно правилата за дейността на Гражданския съвет. 
С някои от представителите на професионалните и други неправителствени организации, които днес присъстват тук, се познаваме, с други не, предлагам ви като за начало да започнем с представяне на всяко едно от сдруженията, които са излъчили свой представител за днешното заседание. 
Първо ще прочета имената на тези от сдруженията, които съгласно решение на ВСС от 13.12.2012 г. и от 10.01.2013 г. са включени в състава на Гражданския съвет така, както са подредени в решенията. 
- Сдружение “Програма за развитие на съдебната система”;
- Национално сдружение на съдебните служители;
- Асоциация на прокурорите в България;
- Съюз на съдиите в България;
- Камара на следователите в България;
- Българска съдийска асоциация;
- Център на НПО в Разград;
- Институт за модерна политика;
- Фондация „Институт Отворено общество – София”;
- Български институт за правни инициативи;
- Фондация „Български адвокати за правата на човека”;
- Сдружение „Институт за развитие на публичната среда”;
- Асоциация „Форум”;
- Съюз на юристите в България;
- Сдружение „Асоциация на българските административни съдии”;
- Камара на независимите оценители в България;
- Сдружение „Сефита”.
От първоначално заявилото участие и впоследствие писмено оттеглило участието си в Гражданския съвет това е Българския Хелзинкски комитет, така че сдруженията, които са потвърдили желанието за участие са 17 на брой. 
От страна на ВСС също участват представители на различните комисии, които всяка една от комисиите е излъчила. 
Съгласно проекта за правила, който ВСС предложи, на днешното заседание се води протокол от технически сътрудник на ВСС. 
Подготвили сме и един списък, в който всеки от представителите на сдруженията, които днес се явяват, да може да отрази своето присъствие. 
Тъй като тази среща е първа за всички нас, ще помоля да се представяте. 
ЛЮБОМИР ГЕРДЖИКОВ: Аз съм представител на сдружение с нестопанска цел „Сефита”. Сдружението се занимава с експертна дейност. Учредено е през           2004 г. и една немалка част от дейността на сдружението е ангажирана с дейността на съдебните експерти и с проблемите в съдебното експертизиране. В тази връзка подадохме заявление и помолихме да участваме в Гражданския съвет. 
На настоящото заседание сме заедно с г-н Дойчин Благоев, който е правен консултант на нашето сдружение, предвид на естеството на проблемите, които ще бъдат обсъждани. 
Благодаря. 
ПРЕДС. СОНЯ НАЙДЕНОВА: Благодаря на г-н Герджиков. 
ИВЕЛИНА АЛЕКСИЕВА: Здравейте, аз представлявам Института за модерна политика. Той е неправителствена организация, учредена през 2002 г. Основните ни цели са утвърждаване на принципите на добро управление във всяка сфера на обществения живот, включително и в съдебната система. Нещо, с което можем да се похвалим, е, че настояванията ни от 2 години Народното събрание да прави прозрачни назначения, в един момент се увенчаха с успех и този успех беше изборът на членовете на ВСС. 
Благодаря. 
ЙОСИФ ГЕРОН: Добър ден на всички. Аз съм заместник-председател на Съюза на юристите в България. Поради отсъствието на председателя, днес аз съм оторизиран от Изпълнително бюро да представлявам Съюза на юристите в България. Смятам, че няма нужда много да се казва какво е Съюзът на юристите в България. Всички знаят. Само бих желал да кажа, че всъщност това е най-старата и най-многобройната правна неправителствена организация, която фактически е учредена през много далечната 1928 г. 
Съюзът на юристите в България приветства инициативата на ВСС за формиране на Гражданския съвет и ще участва активно в неговата дейност. 
КАМЕН МИХОВ: Аз съм председател на Асоциация на прокурорите в България и заедно с г-н Цветомир Йосифов, който е член на Управителния съвет, представляваме днес организацията в Гражданския съвет. Идеята е след като се съгласуват окончателните правила за работа на Гражданския съвет да определим един представител от нашата организация и най-вероятно това няма да е председателят, но решихме на днешното събиране да сме двама човека. 
ДАНИЕЛА ИЛИЕВА: Добър ден и от мен. Аз съм председател на Управителния съвет на Националното сдружение на съдебните служители. Националното сдружение съществува вече 12 години и наши членове са близо 2500 съдебни служители от съдилищата в България. 
Благодаря, че сме тук, което за мен е много важно, защото ние сме важна част от съдебната система. 
Благодаря. 
СВЕТЛАНА БОРИСОВА: Аз съм член на Управителния съвет на Асоциацията на българските административни съдии. Запознати сте, че след 2007 г. и след създаването на административните съдилища като специален вид съдилища административните съдии създадоха своя асоциация. Председател на Управителния съвет е Боян Магдалинчев, но в момента той е възпрепятстван и аз съм упълномощена да присъствам на заседанието на Гражданския съвет. 
БОГДАНА ЖЕЛЯВСКА: Добър ден на всички. Аз съм председател на Българската съдийска асоциация. Изключително ми е приятно, че съм тук, много благодаря на ВСС за тази инициатива, благодаря на всички колеги, че се събрахме. Пожелавам успех на Гражданския съвет и се надявам да работим ползотворно и както трябва за доброто бъдеще на съдебната система. 
ПЛАМЕН СТОИЛОВ: Добър ден. Аз съм председател на Камарата на следователите в България. Камарата на следователите съществува от 1999 г. Определен съм за представител на камарата в Гражданския съвет. 
Успешна работа на всички. 
БИЛЯНА ГЯУРОВА-ВЕГЕРТСЕДЕР: Добър ден на всички. Директор съм на фондация „Български институт за правни инициативи”. Предполагам повечето от вас са чували за института. Ние се занимаваме с проблемите на съдебната и правна реформа от доста дълго време. През последните няколко години осъществяваме проект, който е свързан с повече прозрачност, предвидимост, обективност на изборните позиции, лидерските позиции в рамките на съдебната власт, т. нар. профили, които правим. Приветстваме тази инициатива и се надяваме, че вторият опит ще бъде по-успешен и Гражданският съвет ще заработи, тъй като предишният ВСС също направи опит за създаване на граждански съвет, но нещата там не се случиха. 
Благодаря. 
ХРИСТО ИВАНОВ: Здравейте на всички. Аз съм програмен директор на фондация „Български институт за правни инициативи”. 
Благодаря ви. 
АНТОАНЕТА ЦОНЕВА: Добър ден, аз съм председател на Управителния съвет на Института за развитие на публичната среда. Някои от дейностите и целите на организацията са свързани с реформата в съдебната система. Два пъти организацията е правила мониторинг върху дейността на ВСС. 
Първият път темата на мониторинга беше „Изпълнение на стратегията и програмата за противодействие на корупцията в съдебната система” при по-предишния ВСС. 
А при  предишния ВСС беше мониториран от нас по темата „Ролята и значението на ВСС по изпълнението на мерките от Програмата по механизма за сътрудничество и оценка”. 
Докладите са публични, съдържат множество препоръки. Освен това сме се включвали в различни инициативи, апелиращи към ВСС за повече прозрачност и отчетност в дейността му. 
Благодаря. 
ВЕЛИСЛАВА ДЕЛЧЕВА: Здравейте и от мен. Аз съм председател на Управителния съвет на Сдружение „Програми за развитие на съдебната система”. Нашата основна дейност е насочена към подобряване ефективността на работата на съдилищата. По-известни сме с програмата си „Съдилища – модели, и съдилища - партньори”, чрез която ние създаваме стандарти за качество в работата на съдилищата. Надяваме се, че това ще бъде много успешна инициатива за разлика от първия граждански съвет, както каза Биляна. Може да разчитате на нашата помощ. 
Благодаря. 
ГЕОРГИ МИЛКОВ: Добър ден, аз съм председател на Управителния съвет на „Център на НПО - Разград”. Ние осъществяваме проекта за гражданско наблюдение на съдилищата от 2004 г. В момента наблюдаваме 24 съдилища в Южна България. Нашите доклади са публични. Ние участвахме и в първия граждански съвет, който беше сформиран 2008 г. За съжаление просъществува само до пролетта на 2009 г. 
Пожелавам успех на този съвет. 
НИКОЛАЙ РУНЕВСКИ: Добър ден и от мен. 
Аз съм член на Управителния съвет и на Изпълнително бюро на фондация „Български адвокати за правата на човека”. 
МАРИЯ КАРАГЬОЗОВА: Добър ден и от мен. Аз представлявам Асоциация „ФОРУМ”. Това е една организация, която е учредена през 2007 г. от членовете на големите проекти на Американска агенция за международно развитие и работи в сферата на доброто управление и съдебната реформа. През 2007 г. агенцията се изтегли в България и ние, сформирайки екип, продължаваме да работим в сферата на тези приоритетни области. До момента имаме около 10 собствени проекта и в партньорство със съдебната система. Последните 3 години работим в сферата на превенцията и противодействие на престъпността. От тази година се надявам, че ще почнем да работим и с административните съдилища и прокуратури по въпросите, свързани със съдебното производство, даване на статут на деца – бежанци. Тоест ние работим в конкретни сфери, където се опитваме да подпомагаме и да си сътрудничим с органите на досъдебното и съдебното производство. 
ПРЕДС. СОНЯ НАЙДЕНОВА: Благодаря на г-жа Карагьозова. С това представителите на сдруженията, които днес присъстват на Гражданския съвет, се представиха. 
От тези, които са заявили участие и са допуснати нямаме представители на Съюза на съдиите в България, на фондация „Институт Отворено общество - София”, както и на Камарата на независимите оценители в България. 
Благодаря на всички вас, които се отзовахте на днешното първо заседание на Гражданския съвет. 
От страна на Висшия съдебен съвет присъстват и членове на съвета, които също ще помоля да се представят. 
ЕЛКА АТАНАСОВА: Член съм на ВСС, присъствам на днешното заседание на Гражданския съвет в качеството си на член на комисия „Съдебна администрация”. 
МАРИЯ КУЗМАНОВА: Член съм на ВСС, член съм и на Комисия „Професионална квалификация, информационни технологии и статистика”. Надявам се да работим успешно. 
СВЕТЛА ПЕТКОВА: Поздравявам всички колеги, които се представиха досега. С някои от тях съм работила, с други в самите неправителствени организации съм член, както на Съюза на юристите, така и на административните съдии. Понеже съм работила с всички много добре, надявам се, че и в тази нова сфера ще работим също добре. Тук съм в качеството си на член на Комисията по дисциплинарни производства. 
ЮЛИЯНА КОЛЕВА: Аз съм председател на Правната комисия и съм член на ВСС. 
КАЛИН КАЛПАКЧИЕВ: Член съм на комисията по натовареността и във връзка с Инспектората на ВСС и конфликт на интереси и Комисия „Публична комуникация”. 
ГАЛИНА КАРАГЬОЗОВА: Добър ден на всички. Желая успешна работа на Гражданския съвет. Член съм на 4 комисии във ВСС. Тук днес съм като представител на Етичната комисия. 
КАРОЛИНА НЕДЕЛЧЕВА: Добър ден и от мен. Присъствам тук в качеството си на член на Комисия „Публична комуникация”, „Съдебна администрация”, „Бюджет и финанси” и Комисията по правни въпроси. 
Искрено желая бъдещата ни съвместна работа да бъде подчинена на условията на партньорство, а не единствено като опоненти. 
КАМЕН ИВАНОВ: Добър ден. В съвета участвам като представител на комисия „Бюджет и финанси” и Комисията по предложенията и атестирането. 
Вероятно ще има и други колеги, които ще дойдат от тези комисии, но се надявам, че събирането ни няма да бъде проформа, а напротив. Надявам се, че от тези срещи, от тази идея ще се роди нещо добро, нещо позитивно, т.е. че ще може да произведем нещо добро за системата. С ясното съзнание за големите очаквания, с които се натоварва между другото не само ВСС, а ще бъде натоварен и този съвет, този Граждански съвет ще бъде натоварен със сигурност с огромни очаквания и много се надявам работата ни да бъде такава, че да роди нещо позитивно и нещо, с което да ни накара да се гордеем, да направим така, че да отчетем не само че сме участвали в някакво събиране, което някъде по папките и по документите да бъде отчетено като активна дейност, а наистина да сторим нещо, които ще отекне в системата и ще позволи много стиковано, много стегнато, много ясно да направим добри неща. 
Ползотворна работа на всички. 
ПРЕДС. СОНЯ НАЙДЕНОВА: Аз освен като представляващ, членувам и в Комисия „Публична комуникация” и в комисия „Международна дейност”. 
ДАНИЕЛА КОСТОВА: Добър ден на всички. Аз участвам, представлявайки няколко комисии и основно тук с колегите от Комисия „Публична комуникация”, която дълго време работи и заседава, за да създаде тези примерни правила и този съвет да съществува и да заработи. Дано да е успешен и ефективен.  
Благодаря. 
ЮЛИЯ КОВАЧЕВА: Добър ден. Член съм на Комисията по правни въпроси, Комисията по дисциплинарни производства и комисия „Професионална квалификация, информационни технологии и статистика”. Упълномощена съм от председателя на Комисията по правни въпроси да участвам в качеството си на член на тази комисия на днешното заседание на Гражданския съвет. 
РУМЕН ГЕОРГИЕВ: Добър ден, колеги. 
Аз наистина се надявам да успеем да обърнем мача, защото това, с което сме се захванали е да подпомогнем българите да чувстват и да имат усещане за справедливост, което е много важно. 
Благодаря ви. 
ПРЕДС. СОНЯ НАЙДЕНОВА: Благодаря на всички. 
Мисля, че по-ползотворно е за всички нас да излезем от строго официалния тон на това първо събиране на Гражданския съвет.  
Повечето от изказалите се до момента подчертаха очакването и виждането, което всички ние имаме, че тази форма на взаимодействие, която ВСС с помощта на професионалните и другите неправителствени организации иска да установи, е насочена именно към едно подобряване дейността на съдебната система с очертаване на тези основни политики и сфери на дейност, в които всяко едно от професионалните и другите сдружения, които се включват в Гражданския съвет има някакво становище и отношение, както и впоследствие оценяване начина, по който тази политика е била проведена от ВСС и дали тя е била успешно осъществена. 
Благодаря отново на всички вас, които изявихте желание да се включите с очакването и желанието това сътрудничество да не стане така, както се е случило с Гражданския съвет към комисия „Професионална етика и превенция на корупцията” към предходния състав на ВСС, а наистина да заработи и то активно. 
Предложихме на вашето внимание един проект на правила, които бяха разпратени до всички, заявили участие, с молба в един срок, който изтече през м. декември м. г. да вземете становище по този проект на правила. До момента по този проект на правила, предложен от ВСС, са постъпили 2 писмени становища, копия от които сме представили на вашето внимание. Това са предложенията на Института за модерна политика и на Центъра на НПО – Разград. 
Наред с това, информативно искам да ви съобщя, че в петък до ВСС постъпи предложение – становище по този проект на правила от сдружение „България на гражданите”, но доколкото това сдружение като неотговарящо на предварително поставения експертен профил не участва в Гражданския съвет, а и самото сдружение в писменото си становище до ВСС твърди, че копие от това предложение е изпратено и на всички организации, членове на Гражданския съвет, съгласно решението на ВСС от 13.12.2012 г. тези предложения така, както са изпратени като такива от сдружение „България на гражданите”, няма как да бъдат официално внесени за разглеждане на днешното заседание. 
Ако сте подготвили някакво становище по този проект за правила, моля заповядайте да ги представите. 
ЛЮБОМИР ГЕРДЖИКОВ: Ако разрешите, имам две кратки процедурни предложения. 
В т. 1 да се допълни и с протокола от м. януари, където са включени другите организации. 
В т. 4 искам да се помисли, считаме за разумно да се допусне професионалните и неправителствените организации да определят до двама свои представители. Мотивите ни за това са следните. 
Допускаме, че ще се дискутира една специализирана материя, организации като нашата, която работи предимно с вещи лица и експерти, невинаги може да възприеме веднага това, което се казва от хората с правно образование, поради което мисля, че е разумно, а и ще е интересно за работата. Мисля, че участието на повече от един представител, а както е предложението – на двама, само ще е от полза за Гражданския съвет. 
ПРЕДС. СОНЯ НАЙДЕНОВА: Благодаря на г-н Герджиков. 
ГАЛИНА КАРАГЬОЗОВА: В нашите правила е предложено „поне по един представител”. 
ЮЛИЯ КОВАЧЕВА: Това е за постоянните комисии, те искат да имат същата възможност. 
КАРОЛИНА НЕДЕЛЧЕВА: В т. 3 така пише - „определя поне по един представител”. 
ГАЛИНА КАРАГЬОЗОВА: Това е за нашите комисии. 
ПРЕДС. СОНЯ НАЙДЕНОВА: Значи в т. 4 става „поне по един свой представител”. 
ДОЙЧИН БЛАГОЕВ: Затова предложението на г-н Герджиков е „до двама представители”. 
ПРЕДС. СОНЯ НАЙДЕНОВА: Само да уточня, че когато започнахме заседанието, докладвах и второто решение, с което се включиха и трите сдружения – Асоциацията на българските административни съдии в България, Камарата на независимите оценители и сдружение „Сефита”. Това е съгласно протокола от 10.01.2013 г., за което г-н Герджиков помоли за допълнение. 
ЙОСИФ ГЕРОН: Уважаеми колеги, ние от Съюза на юристите си позволихме миналия петък да свикаме една подготвителна среща. Отзоваха се сериозна част от тук присъстващите днес представители и всички единодушно се обединихме около становището, че подкрепяме поначало идеята за формирането на този граждански съвет и оттук нататък от нас и от вас ще зависи да я напълним със съдържание. Защото за да не функционира и предишния граждански съвет и други подобни формирования, истината е, че в повечето случаи този тип съвети се ползват предимно за показност или се получава някаква конфронтация, която не създава възможност за диалог. 
Нашата цел е да постигнем диалога и чуваемостта. Тоест да можем да се чуваме и разбираме. И за да може това да стане, един от съществените елементи са правилата. Принципно приемаме тези правила, има някои неща, по които повечето организации не можахме да реагираме своевременно поради повечето празнични дни, но материалът, който трябва да бъде приет и наречен „Правила”, трябва да бъде действително в този формат, не по-дълъг от това, не правим ново ГПК или НПК, както се изрази някой от колегите на срещата в петък. 
Малко ни се иска да засилим автономията на Гражданския съвет, тъй като в това, което е предложено, съветът се свиква от представляващият, който е член на ВСС и само по искане на 2/3 от членовете може да се свика извънредно. Ние не виждаме потребността едно такова гражданско формирование да не може да се свиква и от самите членове, дори от един от тях, след като другите откликнат на поканата да се проведе заседание. 
Иска ни се също така да помислим върху варианта на съпредседателство. Един представител на ВСС и на ротационен принцип по един представител на всяка НПО, която е включена в Гражданския съвет. 
Освен това действително е предвидена възможността за техническо сътрудничество от страна на ВСС, но малко стига до краен предел в т. 11, където е предвидено, че протоколът се подписва от председателстващият член на ВСС и от техническия сътрудник. Той се подписва само от страна на ВСС. Редно е поне председателстващият на ротационния принцип от Гражданския съвет да подписва този протокол. Далеч сме от мисълта, че може да се получат някакви неприятни работи, но дори за да избегнем технически пропуски и грешки. Затова приветствам и второто решение, което се предлага на дневния ред за формиране на работна група. 
Благодаря за вниманието. 
ПРЕДС. СОНЯ НАЙДЕНОВА: Благодаря на г-н Герон. 
Още един представител се включва в заседанието. 
Заповядайте да се представите. 
ВЕСИСЛАВА ИВАНОВА: Добър ден, аз съм представител на Съюза на съдиите в България. 
ПРЕДС. СОНЯ НАЙДЕНОВА: Благодаря. 
Това бяха конкретните предложения на г-н Герон като представител на Съюза на юристите в България, касаещи начина на свикване на заседанията на Гражданския съвет и формата на неговото председателстване, съпредседателстване и оформяне и подписване на протокола. 
Други становища или предложения по проекта на правилата, ако има? Господин Герон обобщи поне част от тези, които са били обсъждани в петък на срещата. 
ХРИСТО ИВАНОВ: Още няколко неща към това, което г-н Герон каза. 
Когато казваме, че се свиква от 2/3 от членовете това включва ли и членовете от страна на ВСС? И може би това изискване за 2/3, както и    г-н Герон каза, е доста високо. 
На второ място, за мен е изключително важно всяка организация да има право да иска включване на точки в дневния ред на заседанията, защото това е практическа гаранция, че наистина ще може се поставят на обсъждане въпроси. 
Много е важно за мен да има от ВСС един ясен ангажимент да отговаряте на становища и обръщения към вас на неправителствените организации, включително и без да е поставяно през Гражданския съвет, за да не се получава, че чакаме 3 месеца за отговор. Има неща, които са важни. 
Важно е също така да получим ангажимент от ваша страна всички актове с нормативен характер да ги поставяте на някаква форма на обсъждане. Вие сте приели една Годишна програма за работата си, която е амбициозна и има много хубави неща в нея. Не беше лошо да я обсъдим преди това и нея, съдейки по сроковете за някои от правилата, които сте поставили, които примерно правила за избор на административни ръководители, различни от т. нар. трима големи, тези правила е трябвало да бъдат приети м. декември 2012 г. Аз не знам дали са приети или не, но при всички положения този срок издава липса на намерение да бъдат обсъдени с гражданския сектор, а е хубаво. Ние като организация, която се занимава именно да наблюдава тези процедури, мисля, че бихме могли да ви бъдем полезни с някои идеи. В този смисъл искаме да ви помолим за един ясен ангажимент занапред подобни рамкови документи най-малкото да ги публикувате на страницата си, да речем 2 седмици преди да бъдат приети, така че да можем да реагираме. 
На следващо място, ще бъде хубаво да помислим за някакъв механизъм за обновяване на състава на съвета. Подозирам и други организации, които по един или друг начин могат да започнат дейност, може да преминат в една по-зряла фаза на своята дейност, добре е да не бъде окончателен съставът на Гражданския съвет, може би след някакъв период да се включат и други. Има една авторитетна организация, която отсъства тук и това е Програма „Достъп до информация”, която е хубаво да присъства. Аз вчера разговарях с адвокат Хашъмов, който ме помоли да изразя тяхното съжаление, че тяхното членство от предишния граждански съвет не е прераснало в членство в сегашния, както те са очаквали. Може би просто е недоразумение, но при всички положения ще трябва да помислим за някаква форма организации, които по-нататък имат желание да се включат, да могат да го направят. 
Що се отнася до броя на представителите, нека да се уточним, че за да не се претрупва заседанието, да има по 1 представител от организация на заседание, но това да не означава, че организацията по някакъв формален начин оторизира само един и не може да изпрати друг човек. Нека да е малко по-гъвкав режимът на достъп при яснота, че не бива да правим прекалено масови сбирки. 
Това е, колеги, благодаря. 
ПРЕДС. СОНЯ НАЙДЕНОВА: Благодаря на г-н Иванов. 
НИКОЛАЙ РУНЕВСКИ: Искам да кажа две неща. 
Колеги, бих искал да подчертая, че естествено, хубаво е да има правила, но този съвет ще действа, ние ще го напълним със съдържание и с мисъл много лесно, ако вие ни дадете тази възможност. Ако идеята на формирането на този съвет е мнозинството на ВСС да действа като квота на МВР и да показва съществуването на този съвет пред европейските организации, това ще доведе до излизане от този съвет на повечето от нас. Мисля, че по самите правила е достатъчно да се остави тази работна група, всеки да си оставя по имейл предложенията. 
Благодаря ви. 
ВЕЛИСЛАВА ДЕЛЧЕВА: Нещо, което г-н Герон пропусна може би да спомене, но организациите, които се събрахме в петък, предлагаме също така да има и един вид говорител от страна на неправителствения сектор, когато се налага връзки с медиите, да се обявяват решенията на Гражданския съвет, мисля, че това е добра идея. По някакъв начин ни се иска да виждаме поне документирани, аргументирани решения ли ще бъдат, нямам представа как ще се казва нашият продукт, но искаме да има обективиран продукт на нашата работа. 
БОГДАНА ЖЕЛЯВСКА: Колеги, ние всичките сме тук за учредяването на Гражданския съвет и най-важно е да си кажем, защото идвайки тук – това си говорихме и на срещата в петък, най-важното е да си кажем какво ще правим на този граждански съвет. Какъв ще е смисълът на това, което ще направим, защото всички говорим за реформата в съдебната система, подобряване и т. н. Реално погледнато ние какво ще правим и какви резултати искаме. Как ще се изразява всичкото това, защото например аз това за говорител категорично не съм съгласна. Може председателят на ротационен принцип ако разберем някой, той да каже - взе се решение. Ние с мнозинство ли ще гласуваме, ще взимаме ли решения, какво ще правим? Защото имаме, както каза и Биляна на срещата в петък – ние имаме различни лица, по едни проблеми имаме еднакви становища, по други проблеми – различни становища. Тоест някой може да каже нещо като говорител, но ако ние вземем решение в правилата да гласуваме например и да има мнозинство, тогава аз, примерно ако съм малцинство ще си замълча, ако не – ще си дам мнението.  Нека да си изясним точно какво искаме и какво очакваме от съвета и тогава ще дойдат и правилата, които трябва да бъдат, разбира се, изключително кратки, за да няма институционализиране на съвета. Ние сме консултативен орган. Аз си направих труда да прегледам практиката на европейските държави. Такова нещо като нашето чак няма никъде, но се взимат мненията на организациите на гилдиите, като консултативни мнения и хората имат възможност по този начин да си изразят мнението. Но нека така да направим, че наистина да има смисъл от това, което правим, и да разберем ние какво искаме и какво очакваме. 
ПРЕДС. СОНЯ НАЙДЕНОВА: Благодаря на г-жа Желявска. 
Други становища, колеги?
Нека преминем тогава към сформиране на Работната група, която взимайки предвид днешните предложения и изразените становища и тези двете, които са постъпили писмено, да ги обобщи и да ги предложи. 
Г-жа Цонева, заповядайте. 
АНТОАНЕТА ЦОНЕВА: Имам едно предложение. След като изберем работната група, да фиксираме и срок, който да бъде записан за протокола, за да е ясно в кой момент трябва да са изготвени правилата. Това би било добре с оглед динамиката, която се очаква в дейността на Гражданския съвет. 
Бих искала да дадете възможност към самата Работна група, и към ВСС ако има допълнително предложения в рамките на работата на групата, да се обективират писмени предложения, които да постъпят в групата, освен записаните за протокола. 
По отношение на член на Работната група предлагам Христо Иванов от БИПИ. 
Благодаря. 
ПРЕДС. СОНЯ НАЙДЕНОВА: В продължение на казаното от г-жа Цонева при сформиране на тази работна група следва да обсъдим и дали има възможност да определим и още един срок, в който да бъдат направени някакви допълнителни предложения към правилата или считате, че това, което днес се заяви е достатъчно като срок за такива предложения и становища, за да може оттук нататък на тази база Работната група да работи или да определим още един срок, да кажем седмица или 10 дни, в който да има възможност да се правят допълнителни предложения. 
КАМЕН ИВАНОВ: Тези правила не може ли да ги разгледаме по раздели, да ги структурираме като раздели и след това пункт по пункт и там, където възникват различни мнения да ги запишем? Ние сме тук всички, събрали сме се и аз ще ви предложа нещо друго. 
Тези правила, които са подготвени, виждаме и правилата на Института за модерна политика, те също са дали своите идеи, да се обединим около едно от тези предложения, да ги започнем като структура както ще съдържат правилата. Госпожа Желявска каза – ние сме се събрали, за да бъдем консултативен орган, не да се институционализираме. Нека да почнем структурно, след това към всеки от текстовете, които са предложени в момента да се предложат идеи. 
ПРЕДС. СОНЯ НАЙДЕНОВА: Те ги изложиха. 
Идеята на онзи срок, който поставихме, който беше докъм 20 декември, беше за по-оперативна работа на Гражданския съвет да постъпят предложения, предвид празниците. Не всички, разбираме, сте успели предварително да направите предложения, някои правите днес. Може би предвид днешните изказвания някой ще допълни и още нещо. Моето виждане беше още един срок от седмица или 10 дни, който да е краен срок за нови предложения, който по наши виждания е да ги изпращате тук на имейла на експертите към Комисия „Публична комуникация”, които да координират и да ги изпратят на Работната група, която днес ще сформираме, разбира се, и на всички останали. Това е едно неформално обединение именно с цел консултативна дейност, така че да се обединим около предложението в един последен 10-дневен срок всякакви допълнителни предложения към правилата, които да се изпратят на Работната група и на всички сдружения, които участват в Гражданския съвет и след това би следвало да фиксираме един срок, в който Работната група да се събере, да обсъди, да обобщи всички предложения и да направи един проект, който да разпространим до всички организации на Гражданския съвет и ако можем отсега да определим и следващата дата на заседанието по окончателно обсъждане на това, което ще се предложи като правила. 
Заповядайте. 
БИЛЯНА ГЯУРОВА-ВЕГЕРТСЕДЕР: А не би ли било по-добре сега да се сформира Работната група, която да определи този срок или направо да сложи срок до края на месеца да е готова с правилата, за да се действа по-оперативно? Имам чувството, че много се протакат нещата. 
ПРЕДС. СОНЯ НАЙДЕНОВА: Работната група ще я сформираме, но за да знаят всички сроковете, с които разполагаме и членовете на Работната група. Можем и сега да определим срока за предложения и срока за Работната група, тя ще бъде измежду тези тук, предполагам. Ако оттук нататък оставим Работната група да определя срокове, трябва да се уведомяваме всички какво и как се случва. 
ЙОСИФ ГЕРОН: Изцяло подкрепям това предложение да се даде 10-дневен срок на всички НПО и участници в работата на днешното заседание да подадат предложенията за промени на устава. Днес е 14 януари, значи до 24 януари, и още 10 дни за Работната група, която вече може да почне да работи, значи някъде на 4 февруари работната група ще ни представи на вниманието един завършен вариант. 
Но ми се струва, че ние трябва да решим два въпроса, които виждам, че ги смятат някои за решени, други от неправителствения сектор не сме наясно - дали нови НПО могат да се присъединяват към Гражданския съвет и занапред. 
ПРЕДС. СОНЯ НАЙДЕНОВА: Не сме поставяли ограничения, че това е един затворен форум, който ще е с този състав, който е в момента. 
ЙОСИФ ГЕРОН: От четеното на документите, които получихме можеха да се направят два извода. 
Единият, че вратата е хлопнала вече. 
ПРЕДС. СОНЯ НАЙДЕНОВА: Именно затова, вие виждате, че на 10 януари ние включихме още 3 сдружения, които подадоха документи. 
ЙОСИФ ГЕРОН: Втория въпрос, който смятам, че е редно да обсъдим, дали не е добре в Гражданския съвет да бъдат поканени и трите гилдийни организации – Висшият адвокатски съвет, Нотариалната камара и Камарата на частните съдебни изпълнители. 
ПРЕДС. СОНЯ НАЙДЕНОВА: Начинът на конституиране на Гражданския съвет не е ние да каним, а ние поканихме публично всички. 
ЙОСИФ ГЕРОН: Неправилно се изразих. Когато се пусне публична покана до НПО, те казват ние не сме НПО, тъй като сме организация по силата на закона. Ние трябва да сме наясно биха ли могли те да членуват в Гражданския съвет или не. Според мен е добре, редно е и е необходимо ако те изявят желание и готовност да членуват. 
ПРЕДС. СОНЯ НАЙДЕНОВА: Трябва да си зададем въпросът какъв е статутът на тези организации. Принципът тук е доброволен, нашата покана беше публична. Както вие сте я разбрали, така се предполага, че всички работещи в тази сфера, са разбрали. Ние сме изхождали от принципа, че не каним персонално конкретни сдружения. 
ЙОСИФ ГЕРОН: Това е ясно, но понеже този проблем възниква по различни поводи, тъй като те хем са неправителствена организация, хем са институция по силата на закон. Може би да им се каже, че може, че не е пречка, ако желаят да членуват. Не да се поканят. 
ПРЕДС. СОНЯ НАЙДЕНОВА: Аз затова поставих въпроса какъв им е статутът? Те са управителни органи по силата на закон. 
БОГДАНА ЖЕЛЯВСКА: Имаше достатъчно време и срок, който иска да дойде и да се регистрира в Гражданския съвет. Вратите са отворени. Но да се покани някой при положение, че не е заявил искане за участие, няма смисъл. 
ПРЕДС. СОНЯ НАЙДЕНОВА: Участието тук не е насила, не е по принудена и не е по наша преценка кой. Стига да отговаря на профила, да заповяда. 
КАМЕН ИВАНОВ: Искам да ви кажа, че не смятам, че трябва да каним когото и да било и ще ви кажа защо. Нашата покана беше към всички професионални и неправителствени организации, които са заявили интерес и действително работят в сферата, която и нас ни интересува. Оттук нататък е повече от ясно, че Гражданският съвет ще носи своята отговорност така, както я носи ВСС – и за свършеното и за несвършеното. Някои може да не искат да разделят тази отговорност, участвайки в Гражданския съвет, защото ако Гражданският съвет прояви слаба инициатива сам по себе си, ако той не генерира идеи, той също ще носи негативна оценка. Да сме наясно. Аз мисля, че за всички ни е повече от ясно това нещо. Както предходният граждански съвет не е произвел нищо, така ако ние не се организираме да произведем добра визия на идеите, които имаме и да им придадем форма и да ги облечем в съдържание, тогава Гражданският съвет ще си носи отговорност затова, че не е свършил своята работа. 
ПРЕДС. СОНЯ НАЙДЕНОВА: Колеги, нека създадем Работната група. 
Освен предложението за г-н Христо Иванов за член на Работната група, има ли други предложения? 
СВЕТЛА ПЕТКОВА: Предлагам г-н Йосиф Герон от Съюза на юристите в България.  
Предлагам и Светлана Борисова. 
МАРИЯ КАРАГЬОЗОВА: Аз предлагам Георги Милков от Център на НПО – Разград. 
ГАЛИНА КАРАГЬОЗОВА: Колеги, не считате ли, че вместо 6 човека, трябва да са 7, за да им е по-лесно да взимат при мнозинство решенията? По 4 представители на НПО и 3 от ВСС, за да е по-лесна работата. 
ПРЕДС. СОНЯ НАЙДЕНОВА: Предложението е разумно, ако не възразявате, още един представител. 
Нека Работната група сама определи начина, по който ще се събере и работи. Посочете, колеги, още един представител. 
ВЕСИСЛАВА ИВАНОВА: Аз съм съгласна от Съюза на съдиите да се включа в Работната група. 
ПРЕДС. СОНЯ НАЙДЕНОВА: Весислава Иванова изяви желание. Дотук четирима. Други кандидати? 
СВЕТЛАНА БОРИСОВА: Добре, и аз съм съгласна да се включа в Работната група. 
ГАЛИНА КАРАГЬОЗОВА: Още едно предложение. Струва ми се, че сроковете, които г-н Герон предложи, са много дълги. Така или иначе правилата отдавна са публикувани, виждам, че и вие сте вече развили някаква дейност по предварително съгласуване на най-важните неща, които трябва да влязат в тях. Нека срокът да е 1 седмица, не считате ли, че е напълно достатъчна за нов срок за даване на нови предложения и оттам насетне вече да започне работата на Работната група. 
ПРЕДС. СОНЯ НАЙДЕНОВА: Да, точно така, нека срокът да 1 седмица. 
ГАЛИНА КАРАГЬОЗОВА: И предлагам от ВСС Юлия Ковачева. 
ЮЛИАНА КОЛЕВА: Предлагам Светла Петкова. 
ПРЕДС. СОНЯ НАЙДЕНОВА: Колеги, предложенията са за Христо Иванов, Йосиф Герон, Георги Милков, Весислава Иванова и Светлана Борисова от сдруженията. От страна на ВСС са Юлия Ковачева и Светла Петкова. 
Ако няма възражения да са петима представители от професионалните сдружения и неправителствените организации, и двама от членовете на ВСС, Работната група е в 7-членен състав. 
Колеги, спираме ли се на предложението за едноседмичен срок, т.е. до другия понеделник всякакви предложения по проекта за правилата? Приемаме го. 
ЮЛИАНА КОЛЕВА: Аз само искам да направя едно съобщение към представителите на неправителствените и професионалните организации. 
Колеги, понеже стана дума тук за правилата, които предстои да изработваме, факт е, че забавихме изработването на една част от правилата, които трябваше да бъдат готови през м. декември, за да отговоря на г-н Иванов тези правила за избор на административни ръководители не са готови дори в проект. Когато бъдат готови в проект, те се качват на страницата. Между другото през м. декември изработихме два други проекта, които си бяха на страницата, не знам дали сте обърнали внимание - по приложението на чл. 194 от ЗСВ, които са важни според мен за обществения отзвук, и за критериите за поощренията и наградите в органите на съдебната власт. Те стоят обикновено по 2 седмици на сайта, нямаме възможност за повече. 
ХРИСТО ИВАНОВ: Много Ви благодаря за отговора. Да разбирам, че това е един ангажимент, че винаги ще качвате тези материали? 
ЮЛИАНА КОЛЕВА: Да, това е задължително. 
ПРЕДС. СОНЯ НАЙДЕНОВА: Всички проекти се качват, още повече че са и предмет на обсъждане във формата между ВСС и магистратите. 
Колеги, накрая ви информирам, че протоколът от днешното заседание ще бъде изпратен на имейлите на всички организации и на имейлите на представителите на Работната група. 
И нека да уточним тези предложения към Работната група ще ги изпращате тук на служебен имейл на експертите от дирекция „Публична комуникация” до понеделник. Имате имейлите на г-жа Светозарова и г-жа Иванова. Ние ще имаме ангажимента да ги препратим на членовете на Работната група. 
Срокът за предложенията до
Работната група е до 31 януари 2013 г. 
След това окончателният вариант да се разпространи до 4 февруари          2013 г. 
Следващото заседание на Гражданския съвет по обсъждане на правилата предлагаме да е на 11 февруари 2013 г. от 10,00 часа. 
Има ли възражения по сроковете? Няма. 
ИВЕЛИНА АЛЕКСИЕВА: Подкрепям така приетата процедура и изразявам своята удовлетвореност от факта, че започнахме да работим оперативно. Обръщам се с молба към г-н Иванов. Работната група ще вземе решение едни предложения да бъдат включени в проекти, други – да не бъдат включени. На мен ми се струва, че Работната група е добре, когато има вече драфт вариант, преди този краен срок – 4 февруари, да го разпрати на всички членове, за да можем своевременно да реагираме пък върху този драфт вариант и да можем да бъдем подготвени за следващото заседание. 
ПРЕДС. СОНЯ НАЙДЕНОВА: Да, спряхме се на срок – до 4 февруари това, което Работната група ще изготви, да се разпространи между всички. От 4 февруари до 11 февруари има едноседмичен срок за реакция за всеки, който изразява някакво несъгласие. 
Колеги, благодаря ви още веднъж. Успех в начинанията на всички вас както в професионален, така и в личен план, и на организациите, които представлявате. Ще се видим отново на 11 февруари в 10,00 часа в тази зала. 
Закривам заседанието. 

СОНЯ НАЙДЕНОВА: (П)
ПРЕДСТАВЛЯВАЩ ВСС И
ПРЕДСЕДАТЕЛСТВАЩ ЗАСЕДАНИЕТО 
НА ГРАЖДАНСКИЯ СЪВЕТ